Akteur, smulpaap en joernalis Johan Liebenberg sterf | Netwerk24
Johan Liebenberg, 'n voormalige akteur en model wat in sy laaste jare ontpop het as 'n formidabele artikelskrywer vir die tydskrif DeKat, is Maandagoggend dood nadat 'n operasie gedoen is om 'n kwaadaardige kanker uit sy maag te sny. Hy het op 1 Julie vanjaar 71 geword.
Met sy donker, aantreklike voorkoms en welluidende stem het Liebenberg rolle losgeslaan in onder meer Dirk de Villiers se Charlie word 'n ster (1979) en in Verspeelde lente (1983), een van Manie van Rensburg se meesterstukke, waar hy te sien was saam met wyle Elize Cawood en Ian Roberts.
Hy het ook in die 1970's en 1980's as foto-model opgetree vir tydskrifmodeartikels en advertensies. Volgens Barbara Joubert, destydse kosredakteur van Sarie wie se pa, Tom Burgers, gereeld vir Liebenberg moes fotografeer, was daar fladderende harte die oomblik dat Liebenberg by hul huis opgedaag het, waar Burgers se ateljee was.